Source: http://jogaszvilag.hu/rovatok/a-jovo-jogasza/kivalasztottak-a-kuria-gyakornokait
Timestamp: 2017-10-20 07:12:17
Document Index: 36211377

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Kiválasztották a Kúria gyakornokait - A jövő jogásza - Jogászvilág
2017. 03. 27. 16:13
Cimkék: Kúria, gyakornoki program, jogtudományi kutatás
Idén mind a 15 pályázó munkáját megfelelőnek ítélte meg a Kúria vezetése, így a gyakornoki létszámot is megemelte. Idén negyedik alkalommal dolgozhatnak doktoranduszok a Kúrián.
A Kúria Dísztermében hallgatták meg, március 23-án a Kúria gyakornoki programjába jelentkező doktoranduszokat. Az eseményen jelen volt Dr. Darák Péter, a Kúria elnöke, a Kúria főtitkár-helyettese, a kollégiumok vezetői, tanácselnökök és bírák, valamint a doktori iskolák képviselői is.
A Kúria és az állam-és jogtudományi doktori iskolák által 2014-ben megkötött együttműködési megállapodás alapján a gyakornoki programba felvételt nyert doktorandusz hallgatók a kutatási témájukhoz kapcsolódó ügyekben eljáró tanácshoz kapnak beosztást. A program a kölcsönösség elvén alapul: a gyakornokok a Kúria ítélkező tanácsainak tevékenységét a tanácsra kiosztott ügyekben jogirodalmi kutatás végzésével, tudományos szakvélemény adásával segítik, ugyanakkor lehetőségük nyílik tárgyalások látogatására, a bírákkal történő konzultációra, továbbá tudományos kutatás céljából – elnöki engedéllyel – iratbetekintésre is.
Az idei évre meghirdetett gyakornoki helyekre 16 pályázat érkezett, amelyből csak 15-öt ismertettek, mivel az egyik pályázó visszavonta pályázatát.
A csütörtöki megbeszélés célja a pályázók és elképzeléseik, programjaik megismerése volt, valamint az, hogy mit várnak, mit kívánnak elérni a gyakornoki program során. A meghallgatást Dr. Molnár Gábor, a Kúria Büntető Kollégiumának tanácselnöke vezette.